Vene armee kõrge juhi sõnul varustatakse riigi kõik sõjaväeringkonnad Iskanderi tüüpi ründeraketikompleksidega.  Sel kuul varem on aga korduvalt lubatud, et Moskva oma Ida-Euroopas asuvasse enklaavi Kaliningradi oblastisse Iskanderi raketikomplekse ei paiguta, vahendab  Delfi.ee. Kuid vastupidise avalduse tegi täna infoagentuuri Interfax vahendusel Venemaa armee maavägede ülemjuhataja armeekindral Vladimir Boldõrjev. Lisaks eeltoodule luuakse venemaa poolt suur arv brigaade, mis oleksid pidevas sõjalises valmiduses. Praegu on Venemaal kokku kuus sõjaväeringkonda: Moskva, Leningradi, Põhja-Kaukasuse, Volga-Uurali, Siberi ja Kaug-Ida. Aastatel 1995-98 oli ka Kaliningradi erirajoon, mis allus Balti mere laevastikule.  Mobiilsed operatiiv-taktikalised raketikompleksid  Iskander (NATO nimi SS-26 Stone) lendavad 50 kuni 400 kilomeetri kaugusele (Iskander-E kuni 280 ja Iskander-M kuni 400 km). Neil on mitmeosaline, eralduv lõhkepea. Igale mobiilsele kompleksile on paigutatud kaks raketti.